[image: image1.png]




	


Sak S 54-06

[image: image1.png]
Til:

Universitetsstyret

Møtedato:

19. oktober 2006

Arkivref.:

200602987-9/SAS/008

NOU 2006:8 Kunnskap for fellesskapet - Universitetsmuseenes utfordringer – høringssvar fra Universitetet i Tromsø

Bakgrunn (Høringsbrevet)

Universitetet i Tromsø er i brev fra Kunnskapsdepartementet datert 05.05.06 bedt om å avgi høringsuttalelse vedr. NOU 2006:8 Kunnskap for fellesskapet. Universitetsmuseenes utfordringer (vedlegg 2). Universitetsdirektøren legger med dette fram forslag til høringsuttalelse (vedlegg 1).

NOU 2006:8 Kunnskap for fellesskapet / Universitetsmuseumsutvalgets innstilling

Universitetsmuseumsutvalget ble oppnevnt  av Utdannings- og forskningsdepartementet 15. september 2004 under ledelse av Bjarne Rogan, og har hatt i oppgave å utrede universitetsmuseenes virksomhet innenfor samlingsforvaltning, formidling og forskning. Utvalget ble også bedt om å utrede universitetsmuseenes rolle og organisering i den nasjonale museumssektoren. Utvalget avga sin innstilling til Kunnskapsdepartementet 31. mars 2006 (vedlegg 3). 

Universitetsmuseene har ikke tidligere vært gjenstand for en egen offentlig utredning, og det var fra flere hold pekt på behovet for å utrede universitetsmuseenes spesielle situasjon og oppgaver. I en rapport fra Riksrevisjonen høsten 2003 ble universitetsmuseene kritisert for utilstrekkelige oppbevaringsforhold, svakheter ved styringen, og at rapporteringen til universitetsledelsen og departementet er mangelfull.
 

Et sammendrag av utvalgets innstilling gis i kapittel 1 i utredningen, jf. s. 7-11 i vedlagte NOU. Utvalget tilrår blant annet at universitetsmuseene legger økt vekt på forskningsledelse og utvikler klare prioriteringer og planer for FoU-arbeidet. Et delt utvalg (5 av 10 medlemmer) mener at universitetsmuseene bør organiseres med en annen tilknytning (randsoneorganisering) til universitetene enn dagens, og i større grad inngå i Museumsreformens
 konsolideringsprosess. Et mindretall (4 av 10 medlemmer) mener at universitetsmuseene bør fortsette som aktive deltakere i det brede, tverrfaglige kunnskapsnettverket som finnes ved universitetene. Utvalget peker videre blant annet på behovet for styrking av samlingsforvaltningen gjennom en helhetlig samlingspolitikk, tydeligere styringssignaler og oppgradering av bygningsmessige forhold. Museenes formidling bør styrkes gjennom oppgradering av basisutstillinger, sterkere satsing på digital og nettbasert formidling og tettere samarbeid med vitensentrene og satsing på formidling av real- og naturfag.

Høringsuttalelser (Intern høring)

Universitetsdirektøren har sendt utredningen på høring til fakultetene/enhetene. Det har kommet høringssvar fra Tromsø Museum (TMU), Universitetsbiblioteket (UB), Det matematisk-naturvitenskapelige fakultet (Mat.nat.fak.), Det medisinske fakultet og Det humanistiske fakultet, hvorav to ikke hadde innspill i saken. Høringsuttalelsene følger vedlagt saken.

I sin høringsuttalelse fremhever UB at konklusjonene i innstillingen peker i retning av at universitetsmuseenes ansvar og oppgaver innenfor forskning, formidling og samlingsforvaltning i mindre grad harmonerer med universitetenes virksomhet og finansieringsmodell, og at dette taler for at universitetsmuseene bør få en friere stilling i forhold til universitetene enn tilfellet er i dag. UB støtter dette synet, og mener Tromsø Museum i sterkere grad bør omfattes av Museumsreformen, blant annet med tanke på opprettelse av et moderne nordområdemuseum.    

Høringsuttalelsen fra TMU og Mat.nat.fak. går i motsatt retning, og fokuserer på mulighetene innenfor et fortsatt fellesskap av universitet og museum der begge parter kan dra nytte av hverandre. Begge høringsinstanser fokuserer på det samarbeidet som allerede eksisterer, og legger fram forslag om styrking og formalisering av samarbeidet mellom Tromsø Museum og de øvrige fagmiljøene ved UiTø innenfor forskning, undervisning og formidling og i tilknytning til samlingsforvaltningen. 

Universitetsdirektørens vurderinger

I utkast til høringsuttalelse – som følger departementets mal – foreslår universitetsdirektøren at Universitetet i Tromsø i store trekk slutter seg til synspunkter som kommer fram i høringsuttalelse fra TMU og Mat.nat.fak. 

De store utfordringene vedr. Universitetsmuseet i dag, er knyttet til den interne samhandlingen mellom TMU og øvrige fagmiljø ved UiTø. Universitetsstyret har vedtatt viktige endringer i styrings-, ledelses- og organisasjonsstrukturen ved TMU, jf sak S 36-06 Ledelse, styring og organisering av Tromsø Museum, Universitetsmuseet: sammenslåing av fagseksjoner, tilsetting av faglige ledere ved seksjonene, åremålstilsetting av faglig-administrativ museumsdirektør, endret sammensetningen av museumsstyret med eksterne representanter samt representanter fra de øvrige fagmiljøene. Universitetsdirektøren mener disse endringene vil medføre en tydeligere og sterkere ledelsesfunksjon ved TMU som også åpner opp i forholdet til øvrige fagmiljø ved UiTø. Dette er et viktig tiltak for å styrke den interne samhandlingen mellom TMU og resten av Universitetet. Dette forholdet er påpekt i utkast til høringsuttalelse.

Høringsinstansene er av departementet bedt særskilt om å kommentere spørsmålet om tilknytningsform. Mens utvalget for øvrig står samlet om tilrådingene, er som nevnt synet delt på spørsmålet om tilknytning, og fem av utvalgets medlemmer foreslår at det bør vurderes hvorvidt universitetsmuseene kan legges inn under universitetenes randsoneaktiviteter. 

Universitetsdirektøren mener det er viktige faglige grunner for å bevare dagens tilknytningsform for universitetsmuseene. Innenfor samlingsforvaltning bør TMU spille en viktig rolle som depot for forskningsmateriale for fagmiljøene ved Universitetet. TMU representerer videre en verdifull kompetanse når det gjelder formidling og er en viktig arena for samhandling med samfunnet for øvrig. Det vises til at Tromsø museum Universitetsmuseet har et godt navn i Tromsø og i landsdelen og blir godt besøkt. 

Det er en rekke utfordringer mht samhandling mellom TMU og øvrige forskningsmiljø ved UiTø. Det er behov for å formalisere samarbeidet om utstillinger og øvrig formidlingsvirksomhet, slik at utstillingene arbeides fram i samarbeid med øvrige fagmiljø. Videre er det behov for klarere faglig og forskningsmessig prioritering, slik at forskningsvirksomheten ved TMU har klar sammenheng med dets mandat og slik at en unngår dublering av fagmiljøer internt ved Universitetet. Universitetsdirektøren mener at de endringer som nå er vedtatt, jf sak S 36-06, gir et godt utgangspunkt for å ta tak i utfordringene. Dette er i seg selv et argument mot å vurdere randsoneorganisering av TMU. Ved UiTø må det nå prioriteres å implementere organisasjonsendringene, knytte TMU nærmere resten av Universitetet og se til at TMU fyller de viktige rollene som ovenfor er beskrevet.

Forslag til vedtak:

Universitetsstyret slutter seg til universitetsdirektørens forslag til høringsuttalelse fra Universitetet i Tromsø vedr. NOU 2006:8 Kunnskap for fellesskapet med de endringer som kom fram i møtet.

Tromsø, 09.10.2006

� Dokument nr. 3:9 (2002-2003) Riksrevisjonens undersøkelse av bevaringen og sikringen av samlingene ved fem statlige museer (de kulturhistoriske og de naturhistoriske museene ved Universitetet i Oslo, Bergen Museum, Nasjonalgalleriet og Arkeologisk museum i Stavanger).


� Museumsreformen har bakgrunn i St.meld. nr. 22 (1999-2000) Kjelder til kunnskap og oppleving og i senere statsbudsjett. Museumssektoren skal styrkes gjennom en prosess for regional konsolidering av museene og etablering av nasjonale nettverk. Målet er en institusjonsstruktur med vesentlig færre og dermed faglig og administrativt sterkere enheter enn i dag.

